**Ümarlaua osalejad**

**Siret Kiviloo, MTÜ Eesti Taaskasutusorganisatsioon (ETO) tegevjuht**

MTÜ Eesti Taaskasutusorganisatsioon (ETO) on pakendiettevõtjate poolt aastal 2004 asutatud esimene akrediteeritud taaskasutusorganisatsioon Eestis. ETOl on 16 liiget, pakendiettevõtjat, kes kontrollivad ETO tegevust. ETO tegeleb pandiga koormamata pakendijäätmete taaskasutuse organiseerimisega. ETO teeb koostööd kohalike omavalitsustega, pakendi käitlejatega, vastutab pakendiettevõtjate poolt ETOle üle antud pakendi taaskasutuskohustuse täitmise eest ning jagab infot pakendijäätmete tagastamise ja taaskasutamise võimalustest nii tarbijatele kui ettevõtjatele. ETO tegevjuht Siret Kivilo juhib ETO igapäevatööd alates 2011. aastast. Enne tegevjuhi ametikohale asumist töötas ta ETOs arendusjuhina aastast 2006.

**Rauno Raal, Eesti Pandipakendi tegevjuht ja juhatuse liige**

Rauno Raal on Eesti juhtiva taaskasutusorganisatsiooni tegevjuht. Eesti Pandipakend tegeleb pandiga koormatud joogipakendite taaskasutuse korraldusega Eestis. Omades häid kogemusi pangandus ja IT sektorist, on Rauno viimased 6 aastat pühendanud oma tegevuse taaskasutuse ja keskkonna hüvanguks.

**Kadi Kenk, ülemaailmse kampaania „Teeme ära” regionaalkoordinaatorite meeskonnajuht**

Kadi Kenk kuulub regionaalkoordinaatorite meeskonda alates veebruarist 2011. Tema koordinaatori töö fookuses on kontaktid erinevates riikides koristustalgute korraldavate organisatsioonide ja partneritega, abi osutamine projekti põhimõtete rakendamisel ning piiriülese kommunikatsiooni korraldamine kohalikul ja ülemaailmsel tasandil. Meeskonnajuhina vastutab ta otseses kontaktis rahvusmeeskondadega töötavate regionaalkoordinaatorite toetuse ja nõustamise eest ning suunab kommunikatsiooni ülemaailmse kampaania erinevate sihtgruppidega.

**Claus Hammerich, Odense Renovation A/S kommunikatsiooniosakonna juht, Odense, Taani**

Claus Hammerich töötab 30 aastat Odense linna jäätmehoolde munitsipaalettevõttes Odense Renovation A/S, alates 1999 aastas juhib ta ettevõtte kommunikatsiooniosakonda, kus vastutab uute teenuste rakendamise, firma sise- ja väliskommunikatsiooni ning linnavalitsuse ja ettevõtte jäätmeteemaliste kampaaniate korraldamise eest. Ta on spetsialiseerunud elanikkonnale suunatud kampaaniate kommunikatsioonilahenduste väljatöötamisele. Eksperdina osalenud paljudel konverentsidel ja avalikel üritustel Euroopas ja Taanis.

**Nele Kerkhofs, projektikoordinaator, IOK Waste Management, Geel, Belgia**

Nele Kerkhofs töötab Flaami piirkonna jäätmehooldusega tegelevas organisatsioonis IOK Waste Management uuringute osakonnas. Ta on EFRO poolt rahastatava kommunikatsiooniprojekti SWAP NOW projekti koordinaator. Projekti eesmärgiks on otsida  paremaid lahendusi jäätmetekke vähendamisele suunatud inimeste käitumise muutmiseks. IOK Waste Management on kohalike omavalitsuste vaheline organisatsioon Põhja-Belgias, kes teenindab 29 omavalitsust, mille elanikkonna koguarv ulatub poole miljonini. Jäätmevedu, olmejäätmete piirkondade hooldamine ja teiste jäätmevaldkonda kuuluvate tegevuste koordineerimine koostöös omavalitsustega on organisatsiooni meeskonnatöö olulised eesmärgid.